ประกาศกรมธุรกิจพลังงาน เรื่อง  แต่งตั้งพนักงานเจ้าหน้าที่ และบัตรประจำตัวพนักงานเจ้าหน้าที่ตามคำสั่งนายกรัฐมนตรีที่ 2/2546

ประกาศกรมธุรกิจพลังงาน
ประกาศกรมธุรกิจพลังงาน
เรื่อง แต่งตั้งพนักงานเจ้าหน้าที่
และบัตรประจำตัวพนักงานเจ้าหน้าที่
ตามคำสั่งนายกรัฐมนตรีที่ ๒/๒๕๔๖[๑]
 

เพื่อให้การปฏิบัติงานตรวจสอบการปฏิบัติของผู้ค้าน้ำมันเชื้อเพลิงตามมาตรา
๗ แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ และผู้บรรจุก๊าซให้เป็นไปตามคำสั่งนายกรัฐมนตรีที่
๒/๒๕๔๖ ด้วยความเรียบร้อย
อธิบดีกรมธุรกิจพลังงานจึงอาศัยอำนาจตามความในมาตรา ๕
แห่งพระราชกำหนดแก้ไขและป้องกันภาวะการขาดแคลนน้ำมันเชื้อเพลิง พ.ศ. ๒๕๑๖ ประกอบด้วยความในข้อ ๑๖ วรรคสี่
แห่งคำสั่งนายกรัฐมนตรีที่ ๒/๒๕๔๖ เรื่อง
กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่ ๒๙
ธันวาคม ๒๕๔๖ ออกประกาศแต่งตั้งพนักงานเจ้าหน้าที่ไว้ ดังต่อไปนี้

ข้อ ๑ ประกาศนี้เรียกว่า ประกาศกรมธุรกิจพลังงาน
เรื่อง แต่งตั้งพนักงานเจ้าหน้าที่และบัตรประจำตัวพนักงานเจ้าหน้าที่ตามคำสั่งนายกรัฐมนตรีที่
๒/๒๕๔๖

ข้อ ๒ ให้ยกเลิกประกาศกรมธุรกิจพลังงานเรื่อง
แต่งตั้งพนักงานเจ้าหน้าที่ตามคำสั่งนายกรัฐมนตรีที่ ๑/๒๕๔๖ ลงวันที่ ๙ กันยายน ๒๕๔๖

ข้อ ๓ ให้ยกเลิกประกาศกรมธุรกิจพลังงานเรื่อง
บัตรประจำตัวพนักงานเจ้าหน้าที่ตามคำสั่งนายกรัฐมนตรีที่ ๑/๒๕๔๖ ลงวันที่ ๙ กันยายน ๒๕๔๖

ข้อ ๔
ประกาศฉบับนี้ให้มีผลใช้บังคับตั้งแต่บัดนี้ เป็นต้นไป

ข้อ ๕ ให้ข้าราชการดังต่อไปนี้
เป็นพนักงานเจ้าหน้าที่ตามความในข้อ ๑๖ วรรคสี่ แห่งคำสั่งนายกรัฐมนตรีที่ ๒/๒๕๔๖ เรื่อง
กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
(๑)
ข้าราชการพลเรือนสามัญ ตั้งแต่ระดับ ๓
ขึ้นไปในสังกัดกรมธุรกิจพลังงานสำนักงานปลัดกระทรวงพลังงาน และกรมโรงงานอุตสาหกรรม
(๒)
ข้าราชการตำรวจชั้นสัญญาบัตรที่มียศร้อยตำรวจตรีขึ้นไป
ซึ่งปฏิบัติหน้าที่เป็นหัวหน้า หรือรองหัวหน้าชุดปฏิบัติการตามหน้าที่งานปราบปรามการกระทำผิดเกี่ยวกับน้ำมันเชื้อเพลิง
ศูนย์ปฏิบัติการ สำนักงานตำรวจแห่งชาติ

ข้อ ๖ ให้พนักงานเจ้าหน้าที่ ตามข้อ ๕
มีอำนาจหน้าที่ในการตรวจสอบการปฏิบัติของผู้ค้าน้ำมันเชื้อเพลิงตามมาตรา ๗
แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ และผู้บรรจุก๊าซให้ถูกต้องตามความในข้อ ๑๖
วรรคสาม แห่งคำสั่งนายกรัฐมนตรีที่ ๒/๒๕๔๖
ในเขตท้องที่กรุงเทพมหานคร และต่างจังหวัด และในการปฏิบัติการตามหน้าที่
พนักงานเจ้าหน้าที่ต้องแสดงบัตรประจำตัวที่อธิบดีกรมธุรกิจพลังงานออกให้ต่อบุคคลที่เกี่ยวข้อง

ข้อ ๗
บัตรประจำตัวพนักงานเจ้าหน้าที่ให้เป็นไปตามแบบแนบท้ายประกาศฉบับนี้

ข้อ ๘
รูปถ่ายที่ติดบัตรประจำตัวพนักงานเจ้าหน้าที่
ให้ใช้รูปถ่ายที่ถ่ายไม่เกินหกเดือนก่อนวันยื่นคำขอมีบัตรประจำตัวพนักงานเจ้าหน้าที่
ขนาด ๒.๕
เซนติเมตร คูณ ๓ เซนติเมตร หน้าตรงไม่สวมหมวก

ข้อ ๙
บัตรประจำตัวพนักงานเจ้าหน้าที่ให้มีอายุตามที่กำหนดไว้ในบัตรแต่ต้องไม่เกินห้าปีนับแต่วันที่ออกบัตร


ประกาศ
ณ วันที่ ๑๕ กันยายน พ.ศ. ๒๕๔๗
วิโรจน์ คลังบุญครอง
อธิบดีกรมธุรกิจพลังงาน
[เอกสารแนบท้าย]

๑.
แบบบัตรประจำตัวพนักงานเจ้าหน้าที่ ตามแบบท้ายประกาศกรมธุรกิจพลังงาน เรื่อง
การแต่งตั้งพนักงานเจ้าหน้าที่ และบัตรประจำตัวพนักงานเจ้าหน้าที่
ตามคำสั่งนายกรัฐมนตรีที่ ๒/๑๕๔๖

(ดูข้อมูลจากภาพกฎหมาย)














มยุรี/พิมพ์
๗ มกราคม ๒๕๔๘

ธัญกมล/ศุภสรณ์/ตรวจ
๒๖ มกราคม ๒๕๔๘

อภิญญา/ปรับปรุง
๕ กันยายน ๒๕๕๗






[๑] ราชกิจจานุเบกษา เล่ม
๑๒๑/ตอนพิเศษ ๑๐๗ ง/หน้า ๓/๒๘ กันยายน ๒๕๔๗